

МОТИВИ
към проект за изменение и допълнение на Наредба за определянето и администрирането на местните такси и цени на услуги на територията на Община Варна



I. МОТИВИ ЗА ИЗМЕНЕНИЕ НА ЦЕНИТЕ В НОАМТЦУТОВ ЗА ММФ „ВАРНЕНСКО ЛЯТО“

1. Причини, които налагат приемането на изменението на цените на билетите за Международния музикален фестивал „Варненско лято“: 
С приемането на еврото като официална парична единица в Република България, считано от 01.01.2026 г., възникна необходимост от актуализиране на цените на билетите за събитията от Международния музикален фестивал „Варненско лято“.
След извършеното превалутиране на досегашните цени на билетите от левове в евро се получават стойности с дробни части. С оглед улесняване на продажбата на билети чрез билетните каси и електронните системи за продажба, както и с цел ясно и разбираемо представяне на цените пред публиката, се предлага стойностите да бъдат приведени до цели числа в евро чрез закръгляне.
Същевременно, предложеното  увеличение на цените на билетите за ММФ Варненско лято би помогнало за поддържане високото художествено ниво на програмата и за осигуряване още по-качествени изпълнители и продукция, без това съществено да ограничи достъпа на публиката.
Предлаганата корекция е балансирана и не води до съществено изменение на ценовата политика на Международния музикален фестивал „Варненско лято“, като същевременно гарантира административна ефективност при организацията и продажбата на билети.


2. Основните цели на предложеното изменение са:
· привеждане на цените на билетите в съответствие с официалната парична единица на Република България; 
· осигуряване на ясни, лесни за възприемане и удобни за разплащане ценови стойности; 
· улесняване работата на билетните каси и електронните системи за продажба; 
· подобряване на обслужването на посетителите; 
· гарантиране на административна ефективност при организиране и провеждане на фестивала. 


3. Финансови и други средства, необходими за прилагането на изменението
За прилагането на предложените изменения не са необходими допълнителни финансови средства от бюджета. 
Промяната има технически характер и е свързана с адаптиране на цените към еврото чрез закръгляне до цели стойности, с минимално изменение на приходната политика на фестивала. 


4. Очакваните резултати от приемането на изменението са:
· повишаване на удобството при закупуване на билети; 
· улесняване работата на билетните каси и електронните системи; 
· намаляване на риска от технически и счетоводни затруднения; 
· подобряване на комуникацията с публиката чрез ясно представени цени; 
· осигуряване на плавен преход към използване на еврото при културни събития от национално значение. 




II. МОТИВИ ЗА ИЗМЕНЕНИЕ НА ЦЕНИТЕ В НОАМТЦУТОВ ЗА ГХГ „БОРИС ГЕОРГИЕВ“ - ВАРНА


1. Градска художествена галерия – Варна (ГХГ – Варна) е общинска културна и научна организация. Съгласно Правилника за устройство и дейността на Галерията, тя участва в осъществяването на държавната политика по опазване на културните ценности и музейното дело с познавателна, образователна и естетическа цел на територията на Община Варна. Градската художествена галерия във Варна е със статут на музей съгласно ЗКН, Допълнителни разпоредби § 1. Сградният фонд на Галерията и филиала ѝ – Художествен музей „Георги Велчев“ са публична общинска собственост. ГХГ – Варна е юридическо лице на бюджетна издръжка като делегирана държавна дейност, второстепенен разпоредител с бюджет към Кмета на Община Варна. 
Приходите от услуги, събирани от ГХГ – Варна формират част от бюджета на културния институт. Те се разходват за покриване на ежемесечни разходи по поддръжка на експозициите, за външни услуги, за горива, енергия и други разходи обезпечаващи дейността на Галерията по представяне на временни изложби, за поддръжка на сградния фонд, за попълване на музейния фонд на Галерията, за опазване, изучаване и популяризиране на художественото наследство на град Варна.
За подобряване качеството на предлаганите музейни услуги в условията на увеличение заплащането на труда, повишаване на цените на енергоносителите,  увеличаването на разходите за абонаменти и поддръжка, за охрана, за текущи ремонти, се налага актуализиране на цените за посещения и услугите в ГХГ – Варна. 
Промените в Приложение 1 касаят:
	ОТПАДА 
 2. ГРАДСКА ХУДОЖЕСТВЕНА ГАЛЕРИЯ - ВАРНА          

	2.1. Входен билет                 

	* за възрастни                                 2.00 лв./ 1.02 €

	* за деца / за учащи се                    1,00 лв. / 0.51 €

	


Поради Решение 518-2 на Общински съвет – Варна с Протокол №20 от 27.02.2025 г.

* Къща Музей "Г. Велчев"              
- за възрастни                                 2.00 лв. / 1.02 €
- за деца / за учащи се                    1.00лв. / 0.51 €
2.2. Цени на билети за групови посещения на чуждестранни посетители над 10 души
 За възрастни  За деца
 Къща Музей "Г. Велчев"                  1.50 лв. / 0.77 €         1,00 лв. / 0.51 €

Поради Решение 518-2 на Общински съвет – Варна с Протокол №20 от 27.02.2025 г.

- Каталог на Градска художествена галерия – Варна с цена 20,00 лв. и т.2.3. Продажба на фоторепродукции – 1 брой на цена 3,00 лв. - отпадат поради предлагането на нови актуални печатни издания и рекламни материали;
- т. 2.6. Таксата за издаване на експертна оценка, по ЗКН, че предметът няма качества на движим паметник на културата 
• за един предмет – 5,00 лв.
• от два до двадесет предмета – по 4,00 лв. за всеки предмет
• от двадесет и един до петдесет предмета – по 3,00 лв. за всеки предмет
• над петдесет предмета – по 2,00 лв. за всеки предмет 
отпада цялата такса за издаване на експертна оценка поради Споразумение за сътрудничество между Министерство на културата и Агенция „Митници“ през 2021 г.
	·   Къща Музей "Г. Велчев" 

	2.3. Продажба на фоторепродукции 1 брой 3,00 лв . / 1,53 €



Промени в Приложение 2:
- т. 5.2. Цена за заснимане в зали на ГХГ – от 100,00 до 500,00 лв. отпада поради невъзможността на Галерията да оказва контрол върху съдържанието и употребата на създадения продукт, както и да гарантира спазването на Закона за авторското право и сродните му права предвид на факта, че в експозициите на Галерията са представени и произведения на съвременното изкуство.
	

2. Цели, които се поставят:
Целта на предложените изменения е да се увеличи прихода на ГХГ – Варна, който да се инвестира в дейността на Галерията, осигурявайки качеството на предлагания културен продукт в областта на визуалните изкуства, да се осигури поддръжката на сградния фонд на ГХГ – Варна и нейния филиал Художествен музей „Георги Велчев“ – недвижими културни ценности, събирателната дейност на галерията, чрез попълване на нейния музеен фонд, изследователската дейност, чрез реализиране на каталожни издания и  популяризаторската ѝ дейност чрез предлагане на разнообразие от рекламни сувенири и материали и организиране на временни изложби, както и образователната ѝ дейност чрез въвеждане на художествени работилници и др.
Премереното увеличаване на цените се стреми да подсигури посочените дейности на художествения музей (Галерията) с ясната представа, че културния институт трябва да е достъпен за максимален брой посетители и категории публики.
Галерията предлага безплатен вход за посещения, спазвайки Наредба №Н-4 от 8 октомври 2013 г. за условията и реда за представяне на културните ценности. Услугите, съгласно настоящото предложение, се предоставят с оглед предлаганите  ГХГ – Варна дейности.


3. Финансови и други средства, необходими за прилагането на новата уредба:
Предлаганите изменения и допълнения на Наредба за определянето и администрирането на местните такси и цени на услуги на територията на Община Варна, в частност цените на предлаганите в Галерията услуги, не са свързани с разходване на допълнителни средства от общинския бюджет. 

